Avainsanat

Tiivistelmä



Avainsanat

1 Oikeudenkäyntimenettely - Väliintulo - Asianosaisen vaatimusten tukemista varten tehty väliintulohakemus, jossa kuitenkin esitetään eri väitteitä - Tutkittavaksi ottaminen

(Yhteisöjen tuomioistuimen (ETY) perussäännön 37 artiklan 3 kohta; yhteisöjen ensimmäisen oikeusasteen tuomioistuimen työjärjestyksen 116 artiklan 3 kohta)

2 Toimielinten säädökset ja muut asiakirjat - Perustelut - Velvollisuus - Ulottuvuus - Kilpailusääntöjen soveltamista koskeva päätös

(ETY:n perustamissopimuksen 190 artikla)

3 Valtioiden myöntämät tuet - Kielto - Poikkeukset - Tuet, joita perustamissopimuksen 92 artiklan 3 kohdan c alakohdan mukainen poikkeus voi koskea - Toimintatuki - Soveltamisalan ulkopuolelle jääminen

(ETY:n perustamissopimuksen 92 artiklan 3 kohdan c alakohta)

4 Valtioiden myöntämät tuet - Laittoman tuen takaisinperiminen - Kansallisen lainsäädännön soveltaminen - Edellytykset ja rajat - Maksettujen verojen vähentäminen takaisin perittävästä määrästä - Hyväksyttävyys

(ETY:n perustamissopimuksen 93 artiklan 2 kohdan 1 alakohta)

5 Valtioiden myöntämät tuet - Laittoman tuen takaisinperiminen - Suhteellisuusperiaatteen loukkaaminen - Loukkauksen puuttuminen - Loukkausta edeltäneen tilanteen palauttamiseksi tarvittavien korkojen maksaminen - Koronlaskun alkuajankohta - Komission vahvistama koronlaskun alkuajankohta tuen maksupäiväksi

(ETY:n perustamissopimuksen 93 artiklan 2 kohdan 1 alakohta)

6 Valtioiden myöntämät tuet - Laittoman tuen takaisin periminen - Kansallisen oikeuden soveltaminen - Tuensaajien mahdollinen luottamuksensuoja - Suojaaminen - Edellytykset ja rajat - Yhteisön edun huomioon ottaminen

(ETY:n perustamissopimuksen 93 artiklan 2 kohdan 1 alakohta)

Tiivistelmä

7 Yhteisöjen tuomioistuimen perussäännön 37 artiklan kolmannen kohdan mukaan väliintulohakemuksen kohde ei saa olla muu kuin jonkun asianosaisen vaatimusten tukeminen. Ensimmäisen oikeusasteen tuomioistuimen työjärjestyksen 116 artiklan 3 kohdan mukaan väliintulijan on hyväksyttävä asia sellaisena kuin se on väliintulohetkellä. Näiden määräysten vastaista ei ole se, että väliintulija esittää eri väitteitä kuin asianosainen, jota se tukee, jos väliintulon tarkoituksena on kuitenkin asianosaisen esittämien vaatimusten tukeminen.

8 Kilpailusääntöjen soveltamista koskevien päätösten perusteluissa komission ei tarvitse ottaa kantaa kaikkiin asianosaisten esittämiin väitteisiin. Riittää, että se esittää ne seikat ja oikeudelliset perustelut, joilla on olennaista merkitystä päätöksen sisällön kannalta.

9 Toimintatukia eli tukia, joiden tarkoituksena on vapauttaa yritys kuluista, joista sen olisi pitänyt itse vastata juoksevassa hallinnossaan tai tavanomaisessa toiminnassaan, ei voida todeta yhteismarkkinoille soveltuviksi perustamissopimuksen 92 artiklan 3 kohdan c alakohdan nojalla, koska ne ovat jo luonteeltaan sellaisia, että ne vääristävät kilpailuolosuhteita aloilla, joilla ne on myönnetty, ja saattavat muuttaa kauppaolosuhteita yhteisen edun vastaisella tavalla ilman, että niiden kautta voitaisiin saavuttaa näissä poikkeusmääräyksissä vahvistettuja tavoitteita.

Tuen määritteleminen toimintatueksi tai päinvastoin investointitueksi tapahtuu yhteisön tasolla riippumatta sen jäsenvaltion kirjanpito- tai verolainsäädännön mukaisesta määritelmästä, jonka lainsäädännön alaan edunsaajayritys kuluu.

10 Koska aiheettomasti maksettujen summien takaisinperimismenettelystä ei ole säädetty yhteisön tasolla, laittomasti myönnetyt tuet on perittävä takaisin kansallisen lainsäädännön mukaisia menettelytapoja noudattaen. Kansallisen lainsäädännön soveltamisella ei kuitenkaan saa estää yhteisön oikeuden vaikutusta ja tehokkuutta. Toisin sanoen kansallista lainsäädäntöä ei voida soveltaa yhtäältä siten, että laittomasti myönnettyjen tukien takaisin periminen olisi käytännössä mahdotonta eikä toisaalta siten, että yhteisön oikeuden soveltamisalaan kuuluvia tapauksia syrjittäisiin vastaaviin ainoastaan kansallisen lainsäädännön soveltamisalaan kuuluviin tapauksiin nähden.

Tästä syystä komissio ei voi valtion tukien takaisinperimistä koskevissa päätöksissään ottaa veron vaikutusta huomioon takaisinperittävän tuen määrää laskiessaan, vaan sen on osoitettava ainoastaan takaisinperittävä bruttomäärä. Tämä ei estä sitä, että periessään tukia takaisin kansalliset viranomaiset vähentävät tarvittaessa tiettyjä määriä niiden sisäisten sääntöjen mukaisesti, mutta yhteisön oikeutta noudattaen.

11 Kun komissio määrää perustamissopimuksen vastaisesti myönnetyn valtion tuen poistamisesta tai muuttamisesta 93 artiklan 2 kohdan nojalla, se voi vaatia tuen palauttamista. Siinä määrin kuin tällaisen takaisinperimisen tarkoituksena on tuen maksamista edeltäneen tilanteen palauttaminen, tuen palauttamista ei voida pitää suhteettomana toimenpiteenä valtion tukia koskevien perustamissopimuksen määräysten tavoitteisiin nähden.

Koska laittoman tuen maksamista edeltäneen tilanteen palauttaminen edellyttää kaikkien tuesta johtuvien sellaisten taloudellisten etujen poistamista, joilla on kilpailua rajoittavia vaikutuksia yhteismarkkinoilla, komission päätöksessä voidaan vaatia myönnetyille määrille kertyneiden korkojen palauttamista sen välttämiseksi, että yritykselle jäisi etua tuesta saatuaan korottoman lainan. Korot voidaan periä takaisin ainoastaan niiden taloudellisten etujen kompensoimiseksi, jotka yritys on saavuttanut sen seurauksena, että tuet on todellisuudessa annettu sen käyttöön ja takaisinperimisen on oltava suhteessa näihin taloudellisiin etuihin.

Tästä syystä nämä korot, jotka eivät ole palauttamisvelvollisuuden myöhäisestä täyttämisestä johtuvia viivästyskorkoja, juoksevat ainoastaan siitä päivästä alkaen, kun tuensaaja todellisuudessa sai pääoman käyttöönsä, ja periaatteessa komission on määrättävä tämä päivä eikä kansallisten viranomaisten.

12 Ei ole yhteisön oikeuden vastaista, että kansallisessa lainsäädännössä otetaan huomioon perustellun luottamuksen suoja perittäessä aiheettomasti maksettuja tukia takaisin, edellyttäen kuitenkin, että sovelletaan samoja perusteita kuin perittäessä takaisin puhtaasti kansallisia taloudellisia etuuksia ja että yhteisön etu otetaan täysin huomioon. Tästä syystä aiheettomasti maksettujen valtion tukien edunsaajat voivat palauttamishetkellä vedota ainoastaan poikkeuksellisiin olosuhteisiin, joiden perusteella ne ovat voineet aiheellisesti perustaa luottamuksensa tuen laillisuuteen. Toisaalta on ainoastaan kansallisten tuomioistuinten asiana arvioida kyseisiä seikkoja, tarvittaessa esitettyään yhteisöjen tuomioistuimelle tulkintaa koskevia ennakkoratkaisukysymyksiä.